text: Grebet strammes om BIOS 
  17 juni 2015 kl. 16.32
  Region Syddanmark har sendt et advokatbrev til BIOS med krav om en redegørelse og en handleplan. Den interne skrivelse skulle holdes hemmelig for pressen.
  Usikkerheden om BIOS kan opfylde sine indgåede kontrakter med Region Syddanmark, får nu regionen til at stramme grebet om det hollandske redder-og ambulancefirma.
  Skrivelsen fra regionen til regionsrådsmedlemmerne er skrevet efter et møde den 8. juni i det præ-hospitale udvalg, hvor BIOS blev diskuteret. Her står:
  "På baggrund heraf sendes i dag et advokatbrev til BIOS, hvor der udbedes en redegørelse fra BIOS om rekruttering og stationsopbygning, samt en handleplan, der viser, hvorledes man kan honorere kontrakterne med regionen pr. 1. september 2015."
  Thyge Nielsen, Venstre, der er formand for udvalget vil "bestemt ikke udtale sig" om sagen, men siger dog:
  - Det er ikke usædvanligt, at vi sender advokatbreve til firmaer, der har store kontrakter med regionen.
  Om der i denne sag er tale om, at regionen ønsker at sende et klart signal til BIOS, vil han slet ikke kommentere, og ønsker hverken at be- eller afkræfte, at et sådan brev er afsendt.
  Skrivelsen er bygget op som en række svar på spørgsmål fra regionsrådsmedlem Karsten Hønge fra SF.
  
  